Seuntjie kritiek ná ongeluk by kleuterskoolKlein Marno Muller het op die glyplank gegly toe die toutjies van sy baadjie iewers vasgehaak en hom gewurg het. (Foto: Verskaf) ŉ Vyfjarige seuntjie veg tans om sy lewe in die Netcare Garden City-hospitaal in Johannesburg en het waarskynlik breinskade opgedoen ná ŉ fratsongeluk by sy kleuterskool in Brakpan. Marno Muller (5) het op die glyplank gegly toe die toutjies van sy baadjie iewers vasgehaak en om sy nek gespan het. Hy het moontlik vir 10 minute aan die glyplank gehang voordat ŉ onderwyser hom te hulp gesnel het. Marno se tannie, Nadia Minnie, sê die onderwyser by die skool het glo gesien sy “voetjies skop”, maar dat sy aanvanklik gedink het hy speel. Onderwysers het hom na die Life Dalview-hospitaal gehaas waarna hulle sy ouers ontbied het. “Met sy aankoms by die hospitaal het hy nie hartklop of polsslag gehad nie en hy was blou. Daar was ook blou merke aan sy gesig – vermoedelik soos hy gekrap en spartel het. Daar was ook merke aan sy nek waar die toutjies hom gewurg het.” Marno was sowat ses ure by dié hospitaal waarna hy na die Netcare Garden City-hospitaal in Johannesburg oorgeplaas is. Hy is tans aan ŉ ventilator en ŉ hartmasjien gekoppel. Hy ontvang ook 100% suurstof. Marno is tans in die Netcare Garden City-hospitaal. (Foto: Verskaf) “Die dokter het gesê daar is definitief breinskade – hoe erg kan hulle nog nie sê nie. Daar is nog baie swelling op sy brein.” Minnie sê dokters beoog om die verdowing waaronder Marno tans is, Saterdag stelselmatig te lig. Sy sê Marno se ouers, Rudie en Helga, is in dié stadium baie emosioneel. “My sussie is buite haarself – sy weet nie wat om te sê nie.” Die gesin het ŉ hospitaalplan, maar volgens Minnie word dié plan nie deur die hospitaal aanvaar nie. Die kwotasie wat die hospitaal aan die ouers vir behandeling by dié hospitaal verskaf het, beloop reeds meer as R300 000. Die ouers oorweeg intussen om ŉ klag van nalatigheid teen die skool aanhangig te maak. Enigiemand wat die gesin met die mediese koste wil help, kan Minnie by 078 249 1971 kontak.